10. การควบคุมภายใน

10.1 ระบบการควบคุมภายในและการตรวจสอบภายใน

บริษัทมีคณะกรรมการตรวจสอบซึ่งมีการปฏิบัติงานอย่างเป็นอิสระตามขอบเขตความรับผิดชอบที่คณะกรรมการได้รับมอบหมายให้กำกับดูแล
ตามข้อกำหนดที่ได้ระบุไว้ในกฏบัตรของคณะกรรมการตรวจสอบ (Audit Committee Charter)
โดยยึดหลักเกณฑ์ที่กำหนดโดยตลาดหลักทรัพย์แห่งประเทศไทย ซึ่งบริษัทฯ
ได้ให้ความสำคัญกับระบบการควบคุมภายในทั้งในระดับบริหารและระดับปฎิบัติงาน
จึงได้กำหนดภาระหน้าที่อำนาจการดำเนินการของผู้ปฎิบัติงานและผู้บริหารไว้อย่างชัดเจน
มีการควบคุมดูแลการใช้ทรัพย์สินของบริษัทฯ ให้เกิดประโยชน์และมีการแบ่งแยกหน้าที่ผู้ปฎิบัติงาน
ผู้ติดตามการควบคุมและประเมินผล เพื่อให้เกิดการถ่วงดุลและตรวจสอบระหว่างกันอย่างเหมาะสม
นอกจากนี้ยังจัดให้มีการควบคุมภายในเกี่ยวกับระบบการเงิน
โดยจัดให้มีการรายงานทางการเงินเสนอผู้บริหาร
คณะกรรมการบริษัทและคณะกรรมการตรวจสอบอย่างสม่ำเสมอ

10.2 การตรวจสอบภายใน

บริษัทฯ
มีส่วนตรวจสอบภายในที่มีสายการบังคับบัญชาขึ้นตรงต่อคณะกรรมการตรวจสอบโดยรายงานผลการตรวจสอบภายในโดยตรงต่อคณะกรรมการตรวจสอบ
ที่จะทำให้การตรวจสอบภายในมีความเป็นอิสระสามารถทำหน้าที่ตรวจสอบและถ่วงดุลได้อย่างเต็มที่ในการปฎิบัติงานพร้อมทำหน้าที่ตรวจสอบเพื่อให้ความมั่นใจว่าการปฎิบัติงานหลักและกิจกรรมทางการเงินที่สำคัญของบริษัทฯ
ได้ดำเนินการตามแนวทางที่กำหนดไว้อย่างมีประสิทธิภาพ
รวมถึงตรวจสอบการปฎิบัติตามข้อกำหนดของกฎหมายที่เกี่ยวข้องกับบริษัทฯ
นอกจากนี้คณะกรรมการตรวจสอบยังได้ร่วมพิจารณาความน่าเชื่อถือในความถูกต้องของรายงานทางการเงิน
และการเปิดเผยข้อมูลอย่างเพียงพอให้เกิดความโปร่งใส ตามแนวทางการกำกับดูแลกิจการที่ดี

การปฎิบัติงานของส่วนตรวจสอบภายในนั้น จะเริ่มวางแผนการตรวจสอบโดยพิจารณาตามปัจจัยเสี่ยง
ซึ่งเน้นความเสี่ยงที่มีนัยสำคัญและมีผลกระทบต่อการบรรลุวัตถุประสงค์ของบริษัทฯ
ซึ่งแผนการตรวจสอบประจำปีจะผ่านความเห็นชอบจากคณะกรรมการตรวจสอบก่อน
แล้วดำเนินการตรวจสอบตามแผนที่กำหนดไว้โดยเปิดโครงการตรวจสอบ
ซึ่งจะแจ้งให้แก่ฝ่ายที่เกี่ยวข้องรับทราบจากนั้นจะสำรวจข้อมูลเบื้องต้นเพื่อกำหนดแนวทางการตรวจสอบและดำเนินการตรวจสอบตามลำดับโดยจัดเก็บเอกสารที่สำคัญไว้เป็นหลักฐานตามหลักเกณฑ์ของมาตรฐานการตรวจสอบภายในที่กำหนดไว้
โดยรายงานผลการตรวจสอบภายในและข้อเสนอแนะให้แก่ฝ่ายบริหารที่เกี่ยวข้องทราบพร้อมรายงานให้คณะกรรมการตรวจสอบรับทราบและติดตามผลการแก้ไขปรับปรุงเป็นรายไตรมาสและหากข้อสงสัยที่มีนัยสำคัญที่มีผลกระทบต่อความเสียหายร้ายแรงต่อบริษัทฯ
จะรายงานตรงต่อกรรมการผู้จัดการทราบเพื่อให้ดำเนินการแก้ไขอย่างทันท่วงที

นอกจากนี้
คณะกรรมการตรวจสอบได้รับทราบและให้ข้อคิดเห็นเกี่ยวกับข้อสังเกตและข้อเสนอแนะของผู้สอบบัญชีภายนอกรวมถึงผลการแก้ไขของบริษัทฯ
โดยในปี 2553
จากการตรวจสอบของผู้ตรวจสอบภายในและผู้สอบบัญชีภายนอกไม่พบข้อสังเกตที่มีสาระสำคัญ

3.  การประเมินความเพียงพอของระบบการควบคุมภายใน

บริษัทฯได้ให้ความสำคัญกับการควบคุมภายในอย่างต่อเนื่อง โดยในการประชุมคณะกรรมการบริษัทฯ
ครั้งที่ 1/2554 เมื่อวันที่ 17 กุมภาพันธ์ 2554 คณะกรรมการบริษัทฯ
ร่วมกับคณะกรรมการตรวจสอบ
ได้ประชุมร่วมกันพิจารณาเรื่องประเมินความเพียงพอของระบบการควบคุมภายในของบริษัทฯประจำปี
2553 โดยคณะกรรมการบริษัทมีความเห็นว่า บริษัทฯ มีระบบการควบคุมภายในที่เพียงพอ
และเหมาะสม มีการติดตามควบคุมดูแลการดำเนินงานของบริษัทฯ
สามารถป้องกันทรัพย์สินของบริษัทฯ
ระบบการควบคุมภายในไม่มีรายการที่เป็นผลกระทบต่อบริษัทที่เป็นสาระสำคัญในด้านต่างๆ 5
ด้านสรุป ดังนี้

1)  ด้านองค์กรและสภาพแวดล้อม

คณะกรรมการบริษัทฯ ได้ดูแลให้มีการกำหนดเป้าหมายการดำเนินธุรกิจที่ชัดเจน และวัดผลได้
โดยได้มีการกำหนดเป้าหมายทางธุรกิจ บริษัทฯ มีการจัดโครงสร้างองค์กร
ที่แบ่งแยกหน้าที่ความรับผิดชอบของแต่ละหน่วยงานอย่างชัดเจน
เพื่อให้การปฏิบัติงานมีความคล่องตัวเหมาะสม และสอดคล้องกับสภาพธุรกิจที่เปลี่ยนแปลง
โดยรองรับแผนงานของบริษัทฯ ทั้งในระยะสั้นและระยะยาว
รวมทั้งการกำหนดนโยบายและแผนการปฎิบัติงาน โดยคำนึงถึงความเป็นธรรมต่อคู่ค้า
เพื่อประโยชน์ของบริษัทฯ ในระยะยาว

2) ด้านการบริหารความเสี่ยง

บริษัทฯ มีการพิจารณาถึงลักษณะความเสี่ยงที่บริษัทฯ ประสบอยู่หรือคาดว่าจะประสบ
และวิเคราะห์โอกาสที่ความเสี่ยงนั้นๆว่าจะเกิดผลกระทบต่อบริษัทฯในระดับใด
โดยฝ่ายบริหารของบริษัทฯ มีการประชุมเพื่อพิจารณาความเสี่ยงจากภาวะอุตสาหกรรม การแข่งขัน
รวมทั้งหาแนวทางแก้ไขเพื่อลดความเสี่ยงดังกล่าว

3) ด้านการควบคุมการปฎิบัติงานของฝ่ายบริหาร

คณะกรรมการบริษัทฯ ได้กำหนดอำนาจและระดับการอนุมัติรายการเป็นไปอย่างเหมาะสม
มีการแบ่งแยกหน้าที่ที่อาจเอื้อให้เกิดการกระทำที่ทุจริตออกจากกัน
มีการกำหนดขั้นตอนและวิธีการทำธุรกรรมกับผู้ถือหุ้นรายใหญ่ กรรมการ
ผู้บริหารหรือผู้ที่เกี่ยวข้องกับบุคคลดังกล่าวอย่างเหมาะสม เพื่อป้องกันการถ่ายเทผลประโยชน์
รวมทั้งมีมาตรการที่จะติดตามให้การดำเนินงานของบริษัทฯ
เป็นไปตามข้อกำหนดของกฎหมายที่เกี่ยวข้อง

4)  ด้านระบบสารสนเทศและการสื่อสารข้อมูล

บริษัทฯ มีการจัดการด้านระบบสารสนเทศ
เพื่อให้เกิดการตัดสินใจบนพื้นฐานที่มีข้อมูลที่มีคุณภาพและเพียงพอต่อการตัดสินใจ
ไม่ว่าจะเป็นข้อมูลทางการเงินหรือข้อมูลอื่น ดังนั้น
การสื่อสารข้อมูลดังกล่าวไปยังผู้ที่เกี่ยวข้องจึงเป็นสิ่งจำเป็นอย่างยิ่ง
โดยมีการจัดทำเอกสารประกอบการประชุม ซึ่งระบุข้อมูลที่สำคัญต่างๆ ให้คณะกรรมการบริษัทฯ
ได้พิจารณาล่วงหน้าก่อนการประชุม และใช้ประกอบการตัดสินใจ นอกจากนี้
ยังมีการจัดทำรายงานการประชุม มีการจัดเก็บเอกสารประกอบการบันทึกบัญชีแยกไว้เป็นหมวดหมู่
รวมทั้งการติดตามว่า ฝ่ายบริหารได้ใช้นโยบายบัญชีตามหลักการบัญชีที่รับรองทั่วไป
และเหมาะสมกับลักษณะธุรกิจของบริษัทฯ

5)  ด้านระบบการติดตาม

บริษัทฯ มีการติดตามอย่างสม่ำเสมอว่า ได้มีการปฎิบัติตามเป้าหมายที่วางไว้
ระบบการควบคุมภายในยังดำเนินอยู่อย่างต่อเนื่อง
และมีการปรับปรุงแก้ไขให้สอดคล้องกับสถานการณ์ที่เปลี่ยนแปลงไป รวมทั้งข้อบกพร่องต่างๆ
ได้รับการแก้ไขอย่างทันท่วงที
โดยมีการเปรียบเทียบผลการดำเนินงานของฝ่ายบริหารกับเป้าหมายที่กำหนดไว้และในกรณีที่ผลการดำเนินที่เกิดขึ้นมีความแตกต่างจากเป้าหมายที่กำหนดไว้
บริษัทฯ ได้ดำเนินการแก้ไขภายในระยะเวลาที่เหมาะสม รวมถึงบริษัทฯ
มีผู้ตรวจสอบภายในดำเนินการตรวจสอบระบบงานของบริษัทตามแผนการตรวจสอบประจำปี
และรายงานตรงต่อคณะกรรมการตรวจสอบเป็นรายไตรมาส

(โปรดดูรายละเอียดของรายงานคณะกรรมการตรวจสอบ และ
แบบประเมินความเพียงพอของระบบการควบคุมภายใน ในเอกสารแนบ 3 ประกอบ)